Source: https://www.zdg.md/stiri/stiri-justitie/lupta-pentru-csm-un-presedinte-de-instanta-a-expediat-in-adresa-tuturor-judecatoriilor-ora-si-programul-urmatoarei-adunari-generale-a-judecatorilor
Timestamp: 2020-01-18 21:08:37+00:00

Document:
Lupta pentru CSM: Un președinte de instanță a expediat în adresa tuturor judecătoriilor ora și programul următoarei Adunări Generale a Judecătorilor | Ziarul de Gardă
Ziarul de Gardă a intrat în posesia unui mesaj expediat în adresa tuturor instanțelor din țară, semnat de către președintele Curții de Apel Bălți, Alexandru Gheorghieș, cu privire la desfășurarea pe 25 octombrie a ședinței excepționale a Adunării Generale a Judecătorilor, asta deși agenda și convocarea Adunării ține, de fapt, conform legii, de competența Consiliului Superior al Magistraturii (CSM).
Potrivit lui Gheorghieș, decizia cu privire la organizarea Adunării generale extraordinare a judecătorilor pe 25 octombrie a fost luată în cadrul Adunării din 27 septembrie, or mandatele CSM au fost ridicate. Respectiv, CSM nu poate decide asupra convocării Adunării.
Întrebat în baza căror împuterniciri a dispus ordinea de zi a Adunării Generale a Judecătorilor și dacă acest fapt nu reprezintă o depășire a atribuțiilor de serviciu, Alexandru Gheorghieș susține că nu ar fi încălcat legea. „Adunarea nu eu am convocat-o. Eu am expediat doar hotărârea Adunării, dat fiind faptul că am fost președintele Adunării din 27 septembrie”, declară Alexandru Gheorghieș.
Textul mesajului expediat de Alexandru Gheorghieș în adresa instanțelor:
La 25 octombrie 2019, se va desfășura ședința excepțională a Adunării Generale a Judecătorilor.
Proiectul agendei ordinii de zi: „Cu privire la alegerea membrilor CSM din rândul judecătorilor și membrilor supleanți CSM din rândul judecătorilor”.
Locație: Casa Sindicatelor, str. 31 August 1989, nr. 129, mun. Chișinău.
În anexă se remit:
1. hotărârea Adunării Generale din 27 septembrie 2019
2. Listele judecătorilor pentru înștiințare, contrasemnare și returnare până la data de 24 octombrie 2019 la adresa electronică adunarea.generala.judecatori@gmail.com
3. Lista cunoscută a candidaților la funcția de membru CSM și membru supleant CSM
Cu respect, Alexandru GHEORGHIEȘ, Președintele AGJ din 27 septembrie 2019
La 27 septembrie a avut loc Adunarea generală extraordinară a judecătorilor, organizată la inițiativa a 87 de magistrați și nerecunoscută de membrii CSM. În cadrul Adunării a fost adoptată unanim o rezoluție prin care membrii actualului CSM, desemnați din partea judecătorilor, au fost declarați „incompatibili” cu funcția deținută. Membrii CSM nu au recunoscut însă deciziile luate la Adunarea generală a judecătorilor din 27 septembrie, solicitând în instanță anularea hotărârilor prin care le-au fost ridicate mandatele.
Lupta pentru CSM: Un președinte de instanță a expediat în adresa tuturor judecătoriilor ora și programul următoarei Adunări Generale a Judecătorilor 0 out of 5 based on 0 ratings. 0 user reviews.

References: CSM 
 CSM 
 CSM 
 CSM 
 CSM 
 CSM

 CSM